<classify> UONGOZI wa kampuni ya Impala Group Hotel inayomiliki pia Hoteli ya Naura Spring jijini Arusha, umelipa malimbikizo ya mishahara ya zaidi ya miezi miwili kwa wafanyakazi wake zaidi ya 257.Pamoja na kulipa mishahara hiyo, uongozi huo wa Impala umesikitishwa na taarifa zilizoandikwa kupitia mitandao ya kijamii kuwa hoteli hiyo imefilisika na kushindwa kujiendesha ikiwemo kulipa mishahara ya wafanyakazi wake na kudai kuwa jambo hilo si kweli kwa kuwa limelenga kuwachafua kibiashara.Mkurugenzi wa Kampuni ya Impala, Randy Mrema aliwaambia waandishi wa habari jana kuwa hoteli zao bado zipo imara na kuwataka wateja kutokuwa na hofu juu ya changamoto ndogo za mishahara.Mrema alisema Impala na Naura ni hotel za kitalii zenye uwezo wa kuwahudumia wageni wa aina mbali mbali duniani na wataendelea kushirikiana na serikali kuhakikisha wanakuza sekta ya utalii kupitia hoteli zao.Tumeshtushwa na taarifa ambazo zimekuwa zikienea kwenye mitandao ya kijamii kwamba Impala Group imefilisika tunaomba wanaoeneza waje kwetu kupata taarifa sahihi na si vinginevyo, alisema.Mrema alisema suala la wafanyakazi wa hoteli hiyo kutolipwa mishahara yao limekuwa likikuzwa na watu wenye nia mbaya kibiashara ili hoteli hizo zionekane hazifai kwa wageni jambo ambalo si kweli.Amewaomba wafanyakazi wake kuendelea na mshikamano wao wa siku zote ili kuendeleza hoteli za kitalii na kuondoa malalamiko yasiyo na tija yanayoharibu uhusiano mzuri wa uongozi na wafanyakazi.Alieleza Impala Group inategemewa na wakulima zaidi ya 500 wanaouza mazao ya mboga mboga na matunda wakiwemo pia wafugaji ambao wamekuwa wakijipatia kipato hivyo haoni sababu kushindwa.Alisema hakuna jambo kama hilo la kufilisika kwa hoteli yake hiyo na kuwataka wale wanaoharibu taswira nzuri ya Impala Group kuacha kufanya hivyo na tetesi kama hizo sio nzuri kibiashara.  <topic>: KITAIFA 